Mistä on kyse? Turun kaupunki ja Turun Toriparkki Oy ovat sopineet alustavasti maanvuokrauksesta eli kauppatorin alle rakennettavan parkkiluolan tarvitsemasta maanalaisesta tilasta

Toriparkki maksaa kaupungille vuokraa 70 000 euroa vuodessa 50 vuoden ajan

Tämän jälkeen Toriparkki voi jatkaa vuokrausta vielä 49 vuotta

Turun Toriparkki Oy:n hallitus käsittelee vuokrasopimusta keskiviikkona 20.4.

Turun Toriparkki Oy:n hallituksen puheenjohtaja, kiinteistöneuvos Heikki Vaiste on väistellyt Turun kauppatorin alle rakennettavan parkkiluolan kustannuksia koskevia kyselyitä jo vuosikausia.

Toriparkin hallitus päättää keskiviikkona Turun kaupungin kanssa tehtävästä maanvuokrasopimuksesta. Tämän jälkeen toriparkillekin alkaa muodostua hintalappu.

– Kustannukset rupeavat tarkentumaan, kunhan saadaan nimet paperiin. Sitten tehdään tarkemmat suunnitelmat, Heikki Vaiste sanoo.

Paljon kalliimpi kuin Lahdessa

Maanvuokrasopimuksessa Turun Toriparkki sopii maksavansa Turun kaupungille vuokraa 70 000 euroa vuodessa 50 vuoden ajan. Heikki Vaiste uskoo, että vuokrasopimus menee Toriparkin hallituksessa läpi, kaikesta huolimatta.

– Jokainen euro on liikaa, mutta tämä nyt on yksi reunaehto, jolla asiaa saadaan eteenpäin, Vaiste sanoo.

Toriparkin kustannuksia Heikki Vaiste suostuu spekuloimaan hieman. Lahdessa vastaavankokoinen, 600-paikkainen pysäköintiluola, maksoi 20 miljoonaa euroa. Vaisteen mukaan Turussa kustannukset ovathuomattavasti suuremmat.

Turussa on 50 metriä savea alapuolella, on vähän toisenlaista rakentaa tänne. Heikki Vaiste

– Lahdessa oli edulliset puitteet tehdä parkkirakennukset, heillä on perustukset huomattavasti kevyemmät kuin meillä. Turussa on 50 metriä savea alapuolella, on vähän toisenlaista rakentaa tänne, Vaiste sanoo.

Mieluummin alle 50 miljoonaa

Kiinteistöneuvos Heikki Vaisteen mukaan Turussa kustannuksia nostavat myös torin alle tehtävät arkeologiset kaivaukset sekä 24 prosentin arvonlisävero, joka tulee rakennuskustannusten päälle.

Lahdesssa alvia ei oltu laskettu rakennuskustannuksiin ja nyt siellä odotetaan verottajan päätöstä mahdollisesta neljän miljoonan euron lisälaskusta.

Vaisteen mukaan rakennuskustannusten kipuraja on 50 miljoonan euron tietämillä.

– Kaikki mikä jää alle 50 miljoonan, on positiivista. Kaikki mikä menee yli sen, on kauhistus, Vaiste sanoo.

Kaikki mikä menee yli sen, on kauhistus. Heikki Vaiste

Kuusi vuotta, joista kolme suotta

Heikki Vaisteen aikataulussa toriparkki on valmis kuuden vuoden kuluttua.

– Jos mentäisiin niin kuin muualla, se olisi valmis kolmen vuoden päästä. Minun ajatuksissani kolme vuotta on varattu valituksille.

Vaisteen mukaan poliitikot eivät ole piitanneet Turun kehittämisestä vaan toriparkkiin on haaskattu vuosia.

– Minun mielestäni se on vastuutonta suhtautumista Turun tulevaisuuteen. Ei anneta yhteiskunnan kehittyä, vain seistään ja valitetaan. Jotkut saavat siitä elämänsisältöä, Heikki Vaiste sanoo.